KOMISIJOS REGLAMENTAS (EB) Nr. 342/2007
2007 m. kovo 29 d.
iš dalies keičiantis Reglamentą (EB) Nr. 489/2005 dėl intervencinių centrų nustatymo ir intervencinių agentūrų vykdomo žaliavinių ryžių perėmimo Bulgarijai ir Rumunijai įstojus į Europos Sąjungą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1), ypač į jo 6 straipsnio 3 dalį ir 7 straipsnio 5 dalį,
kadangi:
(1)
Reglamento (EB) Nr. 1785/2003 6 straipsnio 2 dalyje numatyta, kad žaliavinius ryžius priimančių intervencinių centrų sąrašas nustatomas Komisijai pasikonsultavus su valstybėmis narėmis. Šis sąrašas pateiktas 2005 m. kovo 29 d. Komisijos reglamento (EB) Nr. 489/2005, nustatančio išsamias Tarybos reglamento (EB) Nr. 1785/2003 įgyvendinimo taisykles dėl intervencinių centrų nustatymo ir intervencinių agentūrų vykdomo žaliavinių ryžių perėmimo (2), I priede. 2007 m. sausio 1 d. Bulgarijai ir Rumunijai įstojus į ES, reikėtų šiose naujosiose valstybėse narėse nustatyti intervencinius centrus ir įtraukti juos į minėtą sąrašą.
(2)
Reglamento (EB) Nr. 1785/2003 7 straipsnio 1 dalyje kiekis, kurį gali supirkti intervencinės agentūros visoje Bendrijoje, apribojamas iki 75 000 tonų. Siekiant tolygiai paskirstyti šį kiekį, Reglamentu (EB) Nr. 489/2005 buvo nustatyti kiekvienai valstybei narei gamintojai skiriami kiekiai, atsižvelgiant į nacionalinius bazinius plotus, nustatytus 2003 m. rugsėjo 29 d. Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams (3), bei atsižvelgiant į pirmiau minėto reglamento VII priede nurodytą vidutinį derlių. Į ES įstojus Bulgarijai ir Rumunijai, reikėtų, taikant tuos pačius paskirstymo kriterijus, kokie buvo taikomi priimant Reglamentą (EB) Nr. 489/2005, tačiau atsižvelgiant į Bulgarijos ir Rumunijos bazinius plotus, persvarstyti šį paskirstymą valstybėms narėms gamintojoms.
(3)
Todėl reikėtų atitinkamai iš dalies pakeisti Reglamentą (EB) Nr. 489/2005.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 489/2005 iš dalies keičiamas taip:
1)
I priedas iš dalies keičiamas pagal šio reglamento I priedą.
2)
V priedas pakeičiamas šio reglamento II priede pateikiamu tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 29 d.